Parate polisiemanne red kapingslagoffer; 1 vasDie Mercedes Benz waarop beslag gelê is. Foto: SAPD ŉ Kapingslagoffer is Woensdagoggend deur twee parate lede van die Soweto-blitspatrollie gered, terwyl een vermeende kaper in hegtenis geneem en twee gekaapte voertuie teruggevind is. Kapt. Mavela Masondo, woordvoerder van die polisie, sê die blitspatrolliebeamptes was tussen 08:00 en 09:00 besig met patrolliewerk op die Goue Hoofweg toe hulle ŉ wit Mercedes Benz teen die aankomende verkeer aangery sien kom. Die beamptes het onraad vermoed en die voertuig agternagesit. “Die Mercedes het versnel en roekeloos deur die verkeer gevleg om die polisie te ontduik. Die voertuig was uiteindelik naby die Burgersentrum in Lenasia-Suid in ŉ botsing betrokke. Die beamptes kon daarin slaag om een gewapende verdagte, wat skote op hulle afgevuur het, in hegtenis te neem. Sy makker het ontsnap,” sê Masondo. Die ongelisensieerde vuurwapen en ammunisie waarop beslag gelê is. Foto: SAPD In die Mercedes het beamptes ŉ man aangetref wat aan hulle gesê het hy is kort vantevore deur die twee verdagtes by sy huis in Ridgeway gekaap. Die Mercedes was egter nie die man se motor nie – die slagoffer se gekaapte voertuig is later in Eldorado Park gevind. Masondo sê verdere ondersoek het vasgestel die Mercedes Benz is vroeër in Mondeor gekaap. Niemand is tydens die jaagtog of skietery beseer nie. Masondo sê sake van poging tot moord, besit van ŉ gesteelde voertuig en onwettige besit van ŉ vuurwapen en ammunisie is by die Lenasia-Suid-polisiestasie aanhangig gemaak.